
                                                              AVIZ

asupra proiectului de Lege privind aprobarea Ordonanţei de urgenţă a Guvernului nr.81/2007 pentru accelerarea procedurii de acordare a despăgubirilor aferente imobilelor preluate în mod abuziv
În conformitate cu prevederile art. 95  şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.81/2007 pentru accelerarea procedurii de acordare a despăgubirilor aferente imobilelor preluate în mod abuziv, trimis cu adresa           nr. PL-x 728 din 31 octombrie 2007, înregistrat sub nr. 21/306 din 1 noiembrie 2007. 

Senatul, în calitate de primă Cameră sesizată, a adoptat prezenta iniţiativă legislativă, în şedinţa din 29 octombrie 2007.

În conformitate cu dispoziţiile  art. 75 din Constituţia României, republicată, şi  ale art. 92 alin. (9) pct. 1 din Regulamentul Camerei Deputaţilor, republicat, cu modificările ulteriore, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din 3 decembrie 2007.

Membrii Comisiei au examinat iniţiativa legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ trimis cu adresa nr. 858 din 28 iunie 2006. 
Cu prilejul dezbaterilor, membrii Comisiei au constatat faptul că, prin prezenta iniţiativă legislativă se propune transferul a 51% din acţiunile SC Romplumb S.A către ,,Fondul Proprietatea’’, societate comercială pe acţiuni, deşi această societate este cuprinsă în proiectul de buget al AVAS pe anul 2008.
Mai mult decât atât, prin prezenta iniţiativă legislativă Autoritatea pentru Valorificarea Activelor Statului ar putea pierde poziţia de acţionar majoritar la mai multe societăţi comerciale, în special complexe energetice,  prin transferul acţiunilor acestora către ,,Fondul Proprietatea’’. 
Având în vedere considerentele mai sus menţionate, cu majoritate de voturi              (4 abţineri), s-a hotărât avizarea negativă a proiectului de lege.
În raport cu obiectul şi conţinutul său, iniţiativa legislativă face parte din categoria legilor ordinare.

